Eyolf Soot

Eyolf Soot () var ein norsk målar frå Aremark, som er best kjend for sine naturalistisk inspirerte bilete, til dømes Barnemordersken. Kanalbyggjaren Engebret Soot var farfar hans.

Liv og gjerning
venstre|mini|Velkommen, 1890

Soot voks opp i USA, der faren arbeidde som ingeniør. Han var elev på den offentlege teikneskulen og hos Knud Bergslien 1876-78, og studerte seinare fem måneder på kunstakademiet i Berlin under Karl Gussow. Han var også i korte perioder elev av Gyula Benczur ved kunstakademiet i München i 1881 og av Leon Bonnat i Paris 1882. 

Soot slutta seg på 1880-talet til den realistiske kunstretninga, og debuerte på den fyrste haustutstillinga i Kristiania i 1882. Sine beste verk laga han i tida mellom 1885 og 1895, då han arbeidde innan naturalismen. Han vekte merksemd med Kjerring med flatbrød (1885) og enno meir i 1890 med Ett besøk. År 1889 laga han eit dobbelportrett av Jonas Lie og kona, det beste av fleire  portrett. Han måla også dobbelportrett av Karoline og Bjørnstjerne Bjørnson, og elles portrett av Bjørnson åleine, av venen Olav Johan Sopp og av museumsbyggjaren Anders Sandvig.

Karakteristisk for fleire av Soots bilete er at motivet er i ei døropning, sett innafrå, der målaren utnyttar kontrastane mellom mørke og lys. Dette er særleg tydeleg i Velkommen frå 1890. I Barnemordersken frå 1895 utforskar han fargebruken i eit skymt fjøsrom.

Kjelder

Kategori:Norsk-amerikanarar
Kategori:Norske målarar
Kategori:Realistiske målarar
Kategori:Folk frå Aremark
Kategori:Gravlagde på Vår Frelsers gravlund
Kategori:Målarar frå 1800-talet
Kategori:Målarar frå 1900-talet